Blog | Ràdio Igualada - Part 862\nL’Igualada Femení HCP empata a la pista del Vila-sana (3-3) en un partit amb moltes alternances\nL’Igualada Femení Hoquei Club Patins va empatar a 3 a la pista del Vila-sana en un partit amb moltes alternances al marcador.\nL’Igualada Club Gimnàstic Aula va organitzar amb èxit el 13è Campionat d’Espanya de Gimnàstica Estètica de Grup\nEl Pavelló de Les Comes va acollir aquest Campionat durant el cap de setmana i va aplegar prop de 600 gimnastes vinguts d’arreu de l’Estat. Divendres es van realitzar els entrenaments oficials; dissabte, les fases preliminars; i diumenge, les finals.\nLes JERC Igualada demanen a Marc Castells que “trenqui el pacte” amb el PP d’Igualada per lleialtat a Francesc Homs\nLes joventuts republicanes consideren “indignant” i “vergonyós” que Marc Castells hagi pactat amb el PP que “jutja i condemna representants electes del poble català” i li demanen que “trenqui el pacte que mai s’hauria d’haver produït a Igualada”. Afegeixen, a més, que ERC mai pactarà amb el PP i que això forma part de “la vella política”.\nRècord de vendes a l’Automercat 2017\nLes xifres de venda de cotxes a la Fira del Vehicle de segona mà ha trencat sostre amb un increment del 22% respecte l’any anterior. Si l’any passat ja es van vendre 78 cotxes, en el que era un rècord, amb aquest increment i pendents de tancar encara algunes operacions, la xifra pot apropar-se per primera vegada al centenar de vehicles venuts. Ara mateix se’n han comptabilitzat 95.\nD’aquí a un mes la ciutat acollirà el Rec.015\nConcretament, del 10 al 13 de maig el barri del Rec d’Igualada tornarà a acollir el festival de pop up stores de moda, música i gastronomia. En aquesta edició, hi participaran 88 marques que vendran els seus estocs en 52 espais únics.\nRecta final del programa 2017 de Cultura emprenedora a l’escola\nLes cooperatives Art Marista i Somni Jove dels Maristes, Cooequipe i Coopro de les Escolàpies, World Creative i Tropicop de l’Acadèmia Igualada, E.V. Coop i Supercoop de l’Emili Vallès, i Ecocrafters del Col·legi Mare del Diví Pastor han visitat aquesta setmana l’Ajuntament d’Igualada, on han estat rebudes per l’alcalde, Marc Castells, i la regidora d’Ensenyament i Joventut, Patricia Illa. Aquestes cooperatives han estat creades pels alumnes de 5è de primària en el marc del programa Cultura emprenedora a l’escola, impulsat per la Diputació de Barcelona i coordinat a nivell local pels departaments d’Ensenyament i de Dinamització Econòmica de l’Ajuntament.\nEl CF Igualada aconsegueix una victòria balsàmica contra la Rapitenca (1-0)\nEl Club Futbol Igualada va guanyar la Rapitenca per 1 a 0 i s’allunya encara més de la zona de descens. Els igualadins van fer un bon partit, tot i que va jugar amb diverses baixes significatives.\nEl Montserrat perd davant el Sant Joan Despí (4 a 2) en una primera part vibrant\nEl Montserrat va perdre al camp del Sant Joan Despí per 4 a 2 en una primera part vibrant.\nInstal·len dues marquesines d’autobús al carrer de l’Estadi Atlètic\nEl departament de Qualitat Urbana de l’Ajuntament d’Igualada ha finalitzat aquest mes d’abril la instal·lació de dues marquesines d’autobús al carrer de l’Estadi Atlètic, concretament en les dues parades de bus urbà que donen servei, en els dos sentits de la marxa, al mateix estadi, al complex esportiu Infinit, i als instituts i centres escolars de la zona.\nEl Pysic CBI aconsegueix una victòria patida contra el Palma (89-86)\nEl Physic Club Bàsquet Igualada va guanyar el Palma per 3 punts de diferència (89 a 86) en un partit que es va decidir al final.\nPàgines 862 de 1.388« Primera«...102030...858859860861862863864865866867...880890900...»Ultima »


Xerrada “Bombers i la independència” a Vallromanes (17 de juliol de 2015) – Bombers per la República\nDos comandaments del Cos de Bombers de la Generalitat de Catalunya, van anar desgranant com està configurat l’actual sistema de seguretat civil a Catalunya, que consideren encotillat. Una cotilla triple, segons varen posar de manifest: per una banda, l’escassa dotació pressupostària per mantenir o fer créixer el sistema; per una altra, la constant presència de polítics amb poca formació en l’àmbit de les emergències al capdavant dels organismes que les han d’organitzar i gestionar, i finalment, la pressió que l’Estat exerceix cada cop més contra l’àmbit competencial de les Comunitats Autònomes.\nDes d’aquest darrer punt de vista, els ponents de la xerrada ‘La independència, el camí per reconstruir una estructura en mal estat’, varen recordar que l’actual sistema de bombers a casa nostra es desenvolupa seguint nombroses directrius estatals, com ara la que regula la prevenció de riscos laborals, la política nuclear, la navegació aèria, la declaració dels estats d’emergència, setge o excepció o fins i tot l’itinerari necessari per aconseguir les certificacions acadèmiques que es requereixen per exercir com a professional de les emergències, entre d’altres. No va passar per alt, en aquest àmbit, la resistència de l’Estat a transferir a Catalunya la competència en salvament marítim, especificada en el nou Estatut d’Autonomia. Els ponents, a més, també varen posar de manifest com determinades actuacions legislatives suposen un increment del risc; el cas més paradigmàtic, varen dir, és la nova Llei de Monts, aprovada pel Consell de Ministres el passat 9 de febrer, i que permet requalificar superfícies forestals arrasades per algun incendi. Per als ponents, aquesta és una normativa que paradoxalment podria estimular la provocació d’incendis en zones que després es podrien edificar un cop requalificades.\nMés encara; Bombers per la Independència va criticar contundentment el recurs que el Govern central va presentar al Tribunal Constitucional contra el Decret de Pobresa Energètica, aprovat al Parlament de Catalunya al 2013 i suspès un any després per l’Alt Tribunal. Els ponents argumentaren que el Decret garantia, no només un coixí social per a famílies amb pocs recursos, sinó uns mínims de seguretat a la llar que ara es veuran compromesos, ja que amb l’arribada del fred, no es podrà evitar que s’usin més brasers i espelmes o que es manipulin de manera fraudulenta instal·lacions elèctriques. Al marge d’aquesta pressió normativa exercida per l’Estat, Bombers per la Independència també va posar de manifest com l’Administració central fagocita el gruix d’inversions que la Unió Europea i altres organismes supraestatals dediquen a la investigació i al desenvolupament de programes i polítiques de seguretat i prevenció, especialment nombrosos des de l’atemptat de l’11S a Nova York. Aquí, explicaven els ponents, l’Estat aprofita per estimular els seus propis cossos i organismes de seguretat per millorar competències, com ara la UME de l’Exèrcit, la Guàrdia Civil o el cos de tècnics del sistema estatal de Protecció Civil. Catalunya com a tal, igual que cap altra Comunitat Autònoma, no pot tramitar directament l’adscripció a aquests programes ja que abans ho ha de demanar a Madrid, ja que l’Estat és l’únic interlocutor vàlid per a aquests organismes internacionals.\nEl mateix passa amb la cooperació internacional en cas de desastres, varen comentar els ponents: per anar a l’estranger a socórrer víctimes d’un terratrèmol o d’uns aiguats, cal oferir-se primer a l’Estat, que és l’únic que pot donar resposta a tota demanda internacional d’ajut. Per a Bombers per la Independència, formar part d’aquestes expedicions és doblement important; per una banda, des del punt de vista estrictament humanitari, però per una altra, perquè només d’aquesta manera és quan els professionals de les emergències a Catalunya poden entrenar-se en àmbits d’actuació que rarament es donen a Catalunya però que no es pot descartar mai que no se’n presenti l’ocasió.\nQue el model autonòmic actual impedeix créixer el servei nacional de bombers a Catalunya, els ponents ho varen exemplificar amb la recent renúncia de la Generalitat a gestionar el parc de l’aeroport d’Alguaire. Per a ells, aquella era l’oportunitat perquè els Bombers de la Generalitat aprenguessin un àmbit d’actuació on la ‘primera sortida’ correspon als recursos de l’Estat. Bombers per la Independència consideraren que Alguaire hauria estat un bon trampolí per millorar competències i acabar reclamant la gestió del servei de bombers de la resta d’aeroports del país. Perquè els ponents posaren de manifest que ‘estructura d’Estat’ vol dir controlar els sectors considerats estratègics per al funcionament del país i la seva economia; inclosa la seguretat d’aquests: controlar la gestió dels ports, dels aeroports i de les centrals nuclears, per exemple; àmbits on la Generalitat actualment hi juga un paper secundari. I és que, tal com varen recordar a l’audiència de la xerrada, Catalunya rep el 26% del turisme que entra a l’Estat i produeix el 40% de l’energia nuclear d’Espanya.\nMalgrat tot, Bombers per la Independència va considerar que hi ha una bona part de la feina que ja està feta, de cara a transformar el servei de bombers del país en una veritable estructura d’Estat. Per exemple, havent resolt el tema de la multiplicitat de cossos que existeix en altres llocs, com ara el País Valencià o a Andalusia. Els ponents explicaren que la projecció d’un cos d’àmbit nacional com és el de la Generalitat, neix d’una visió d’Estat que va tenir Josep Tarradellas en el seu moment, quan va treballar perquè es creés aquest servei, estimulant en conseqüència una major coordinació i homogeneïtat de les eines i els mètodes de treball. També es va considerar impotant, tot i que no pas suficient, gaudir d’una millor ràtio de bomber per habitants (947) en comparació a la mitjana estatal, establerta segons les darreres dades oficials en 1.689 (2.553 a Andalusia, per exemple). Un punt de partida d’un procés que, per als ponents, ha de conduir a la reestructuració del model actual de bombers, que passi per plantejar, d’entrada, la idea d’una Catalunya-estat que necessita garantir, no només la seguretat dels seus ciutadans, sinó també de les seves principals infrastructures i fonts de riquesa.\nAnterior Entrada anterior: Jornada “Els bombers de la república catalana” (10 d’octubre 2014)\nSegüent Entrada següent: Xerrada “Les emergències i els bombers en un nou estat” a Terrassa (8 de juny de 2016)


L’Urgell comença els tallers per treballar les violències masclistes per a l’alumnat de 4rt d’ESO - Benvinguts al Món Rural\nL’objectiu dels tallers és sensibilitzar els joves sobre les violències masclistes i les conductes inadequades treballant de manera directa els valors d’igualtat, llibertat i de no violència.\na Cultura, Dones, Portada, Viure a rural\nAquest mes novembre s’han iniciat els tallers per a treballar les violències masclistes per a l’alumnat de 4rt d’ESO dels centres educatius de l’Urgell. Es tracta de 20 tallers que es duran a terme durant el curs 2021-2022 i dels quals en podran gaudir prop de 420 persones.\nEs tracta d’una iniciativa inclosa dins del XXI Programa Comarcal de Suport a l’Educació, organitzada per l’Àrea d’Educació del Consell Comarcal de l’ Urgell, el Servei Educatiu de l’Urgell i el Servei d’Informació i Atenció a les Dones de l’Urgell, SIAD.\nL’objectiu dels tallers és sensibilitzar els joves sobre les violències masclistes i les conductes inadequades treballant de manera directa, els valors d’igualtat, llibertat i de no violència, aconseguint així construir una identitat individual i no sexista.\nA través d’uns vídeos sobre micromasclismes i violències masclistes la psicòloga del SIAD, Neus Planell, els fa reflexionar sobre les situacions masclistes quotidianes que es donen en el dia a dia i repensar així, els comportaments que suposen una desigualtat de gènere o una conducta sexista. Els participants poden descobrir com actuar en cas de patir o veure una situació masclista i conèixer , els recursos existents per poder fer front a aquestes violències.\nL’alumnat que ho desitgi, també disposarà d’una servei de consulta i assessorament més individualitzat i personalitzat amb la psicòloga , per tal de resoldre les pors o angoixes que tenen, sobre les violències masclistes.\nEtiquetes: 4rt ESOUrgellViolencies masclistes\nÈxit de la campanya del compost produït a la planta de compostatge de l'Urgell


Cardionlive explica el funcionament de la seva nova aplicació per atendre primers auxilis de forma immediata a Ràdio Lleida Cadena Ser – Xarxa de Centres d'Empreses Innovadores de Lleida\nCardionlive explica el funcionament de la seva nova aplicació per atendre primers auxilis de forma immediata a Ràdio Lleida Cadena Ser\n13 oct., 2017 | Ceei, ceeilleida, General, Notícies, xarxacei, xarxaceilleida\nEl cap executiu de Cardionlive, Rafael Ramírez, ha explicat aquesta setmana a Ràdio Lleida Cadena Ser el funcionament de la seva nova app per atendre casos de primers auxilis de forma immediata. Ha estat en l’espai ‘El soroll de l’empresariat’, en el que també va participar Xavier Loscos, de l’empresa Midgard. Aquesta aplicació avisa a voluntaris (cardiofollwers) perquè puguin socórrer de forma immediata a persones que necessiten de forma urgent dels primers auxilis, mentre esperen que arribi el sistema d’emergències.\nRamírez ha explicat que en el moment que un desfibril·lador sigui retirat de dins d’una de les vitrines “enviarà un comunicat a tota la xarxa de voluntaris, i els que estiguin a prop del lloc de la incidència podran prestar auxili abans que arribi l’equip d’emergència” i ha afegit que l’aplicació, pionera a nivell mundial, l’han començat a oferir dins i fora d’Espanya, i on està rebent més acceptació és a Sudamèrica, on Cardionlive està obrint actualment el mercat.\nPodeu escoltar l’entrevista en aquest enllaç, a partir del minut 8:50


«Koers és un projecte molt bonic que no pot morir»\nActualitzada 27/09/2020 a les 11:01\nISAIAH KELLY OGBEBOR | Cantant de koers\n© «Koers és un projecte molt bonic que no pot morir»\nKoers és una jove banda de reggae de músics de Lleida formada el 2014, que des de fa un parell d'anys ha saltat a primera línia de l'actualitat musical catalana. Part de la 'culpa' la té el seu líder i cantant, Isaiah Kelly Ogbebor, nascut a Nigèria però que des dels 13 anys viu a Lleida. Ja al seu país natal destacava en el cor de l'església i ara ha fet un salt més 'mediàtic' després de sorprendre al concurs de joves talents 'La Voz', d'Antena 3, en el qual formarà part de l'equip dirigit per Alejandro Sanz.\n“Els meus pares estan molt il·lusionats i feliços, gairebé més que jo”, assegura sempre amb un somriure Isaiah Kelly Ogbebor, el jove líder de la banda lleidatana de reggae Koers. No és per a menys, ja fa sis anys que és professional de la música, fins i tot amb la bomba que va suposar el 2018 quan TV3 va triar un dels seus temes, Despertem el món, com a cançó de l’estiu de la cadena, però de moment gens comparable a l’èxit de la seua aparició el passat 11 de setembre a La Voz, a Antena 3, en què va conquerir l’aplaudiment i admiració dels quatre coaches d’aquest programa de màxima audiència que busca joves talents. Kelly, com l’anomenen els amics, va acabar triant l’equip de tota una figura de la música, Alejandro Sanz, i segur que donarà a parlar quan comenci la competició. De moment, des de Lleida segueix amb els peus a terra, immensament feliç de poder tocar de nou a casa després d’uns mesos terribles. De fet, ahir a la tarda Koers va actuar als Camps Elisis (vegeu la pàgina 39) a les Festes de la Tardor, amb totes les entrades esgotades des de feia dies.\nHaurien de tenir por els seus companys de Koers que els deixi si amb ‘La Voz’ emprèn una carrera en solitari?\nNo, en absolut. Estan molt tranquils perquè tot el que he fet a nivell individual sempre ha estat pel bé de la banda. No seria la primera vegada que m’han temptat per emprendre una carrera individual, però la meua resposta sempre ha estat la mateixa: Koers és un projecte molt bonic que no pot morir, i menys per culpa meua. Koers és aquí per quedar-se i mai acceptaria cap projecte que signifiqués la desaparició de la banda.\nVa nàixer fa 27 anys a Benín City, una gran ciutat del sud de Nigèria. S’imaginava el seu futur a Lleida i com a cantant?\nNo, en absolut, encara que de nen ja cantava al cor de l’església evangelista a la qual anava amb la meua família. I el meu germà Kelvin Israel, que té dos anys menys, ja tocava la bateria. Igual que ara a Koers.\nI després van venir a Lleida...\nSí, amb els nostres pares, jo tenia tretze anys i el meu germà, onze. Jo parlo anglès, oficial a Nigèria, a més d’altres llengües locals com el pidgin i l’edo, i tenia un bon nivell de francès. De fet, pensava que el francès era semblant a l’espanyol i intentava parlar amb algú però no ens enteníem.\nVa ser una adaptació dura.\nSí, molt. Vaig passar un curs intensiu per aprendre l’idioma a l’IES Ronda abans de poder cursar la Secundària. A 2n d’ESO vaig anar a l’institut Joan Oró, on vaig conèixer com a professor David Esterri, Lo Pardal Roquer. Compartia classes amb el Guille, ara el guitarrista de Koers, i realment vam nàixer musicalment amb el David, ell ens va empènyer per aconseguir el que fem avui.\nNo va deixar d’estudiar.\nVaig fer el Batxillerat a l’institut Màrius Torres i després em vaig llicenciar en Filologia Anglesa a la Universitat de Lleida. Fins i tot vaig estar catorze mesos en un projecte d’investigació al departament de llengua anglesa. Però la meua il·lusió sempre ha estat la música!\nCom va encendre’s de nou la metxa de la música a Lleida?\nLa veritat és que als catorze anys ja vaig formar la meua primera banda amb el Guille. Es deia Rock Bullet. Quedàvem per assajar després de les classes a l’església evangèlica, llavors a la Bordeta. Tenia només una il·lusió: participar en el concurs Directe de la Paeria per a grups nous, ni tan sols volia guanyar, només hi volia participar. En aquell moment es va quedar en un somni.\nPerò al final ho va aconseguir.\nSí, l’any 2014 vam muntar la nova banda Koers i el març del 2015 vam guanyar el Directe. Allò ens va animar a tirar endavant i professionalitzar-nos. Sobretot, quan vam actuar a les Festes de Maig d’aquell any. Encara que, això sí, mai a la vida oblidaré el nostre primer gran concert, a la festa de La Sirollada el setembre del 2014, amb una plaça de Sant Llorenç a rebentar de gent. Recordo que cantava i plorava d’emoció alhora. Ens van donar cent euros pel concert, però per a mi va ser un gran premi. Hauríem pagat per poder tocar!\nPer cert, el nom del grup, Koers, també té la seua història.\nSí, ja ho crec, fixa’t que ja portàvem tres mesos amb la banda i encara no teníem nom decidit. A mi sempre m’ha agradat la música i els balls de Sud-àfrica. Sóc un fric de les veus singulars i extravagants d’aquest país i tenia ganes de tenir un nom amb una de les llengües principals de Sud-àfrica, l’afrikaans, derivada de l’holandès dels antics colons. I d’aquesta llengua ve koers, que té moltes traduccions però que a mi la que més m’agrada és la de ritme.\nUn ritme per a una banda que d’adolescent era de rock però que ha acabat sent una banda de reggae.\nLa culpa és del meu pare! A casa, quan estava trist, sempre escoltava cançons de Bob Marley, però no les més comercials i conegudes, sinó temes antics i gairebé desconeguts de l’artista de l’illa de Jamaica. Sempre m’ha agradat molt aquesta música. De fet, vam començar versionant el Walking on the moon de Sting i ens va sortir reggae sense saber quin estil volíem tocar. Crec que fer el que sentim i pensem ha estat la clau de l’èxit de Koers.\nDesprés de la seua estrena professional amb ‘Unbroken’ (2017), el segon treball discogràfic, ‘That Day’, es va estrenar el mes de març passat!\nVa ser terrible, vam llançar el primer single, Ballarem, el 13 de març, just el dia en què es va decretar l’estat d’alarma i va començar el confinament. L’àlbum va sortir a final de mes. La veritat és que no sabíem què fer, va ser un moment de molta incertesa i molts dubtes. Vam pensar a ajornar el llançament però crec que vam encertar publicant l’àlbum perquè no podíem demorar per la pandèmia la sortida d’un disc amb unes cançons que parlen de superació, d’esperança i que tot sortirà bé. Vam rebre molts missatges a les xarxes socials que ens agraïen el disc, gent que ens deia que necessitava la nostra música, que trobava la pau escoltant les nostres cançons.\nDoncs ‘Ballarem’ també es va fer famosa.\nSí, vam ser els primers sorpresos quan vam veure que l’ajuntament de Barcelona va triar la cançó com a banda sonora de la campanya BCN es mou dins de casa durant els mesos del confinament. La veritat és que és un tema amb un ritme molt ballable.\nCom els ha afectat el ‘tancament’ cultural?\nDoncs amb un àlbum nou i sense poder fer la gira de concerts de presentació. Gairebé tots els bolos que teníem a l’estiu es van anul·lar. Però bé, haurem d’esperar que tot s’arregli i millori la situació. Això sí, el més important és que no pari la música perquè al final sempre hi haurà solucions.


La CUP de Castelló d'Empúries retornarà al municipi part dels ingressos públics que rep - Empordà\nLa CUP de Castelló d'Empúries retornarà al municipi part dels ingressos públics que rep\nLa campanya «Diners al Carrer» comença aquest divendres 13 de novembre\nEMPORDA.INFO 11.11.2020 | 10:14\nAssemblea de la CUP de Castelló d'Empúries EMPORDA.INFO\nAssemblea de la CUP de Castelló d'Empúries\nL'Assemblea de la CUP de Castelló d'Empúries engega aquest divendres 13 de novembre la campanya «Diners al carrer». La iniciativa consisteix a retornar al municipi part dels ingressos que percep de l'Ajuntament de Castelló d'Empúries la CUP, al tenir actualment representació al ple i en l'equip de govern amb dues regidories.\nAquesta iniciativa obeeix als objectius de «dinamitzar i possibilitar els projectes transformadors al municipi», a més d'impulsar la presa de decisions de forma col·lectiva i de retornar al carrer els ingressos fruit de la seva activitat política. Per aquesta primera edició s'ha volgut destinar una quantitat de 2.500 euros repartits en una o vàries col·laboracions econòmiques.\nPoden beneficiar-se totes les entitats, associacions i organitzacions sense ànim de lucre amb incidència en el municipi, que presentin un projecte amb finalitats relacionades amb els eixos d'activant sobiranies:\nDefensa de les classes populars, amb projectes d'integració social, del moviment sindical, de defensa del dret a l'habitatge o altres.\nAvançar cap a una societat Feminista, mitjançant plataformes contra la violència de gènere, defensa dels drets de la dona o LGTBI, campanyes informatives i de sensibilització...\nParticipació política, amb projectes destinats a l'apoderament ciutadà, a la implicació de la població en la presa de decisions polítiques o la creació de nous espais d'autogestió. Incloent auditories ciutadanes, ateneus, plataformes ciutadanes...\nEls projectes s'han de presentar abans del 15 de desembre (inclós) en format digital a castellodempuries@cup.cat, amb una extensió màxima de 10 pàgines. Un cop finalitzat el període de presentació dels projectes, es farà un recull dels projectes i es convocarà una Assemblea Oberta a la que podran assistir les entitats proponents per a defensar el seu projecte, i juntament amb els assistents es valoraran els projectes presentats.\nPosteriorment, i en base a la informació i primera valoració feta en Assemblea Oberta, els membres de l'Assemblea Local completaran la fase de deliberació emetent les seves valoracions per a prendre la decisió final. Un cop valorats els projectes d'acord amb els criteris d'avaluació dels resultats, entre l'12 i el 22 de gener es publicaran els resultats.\nLa convocatòria i publicació de les bases es faran al web de la CUP de Castelló d'Empúries (cupcastelloempuries.cat) i el calendari és el següent:\n13 de novembre, a les 19.30 hores: publicació de les bases i presentació pública del projecte a través dels seus comptes de Facebook i Twitter.\n15 de desembre: fi del període per presentar els projectes.\nAbans del 27 de desembre: recull dels projectes per part de l'Assemblea Local i convocatòria d'Assemblea oberta.\nDel 27 de desembre al 10 de gener: valoració dels projectes per part de l'AL.\nDe 12 al 22 de gener: comunicació dels resultats.\nEl projecte s'haurà de desenvolupar durant l'any 2021.


Osteo9 Com alleujar les cames cansades amb una bona alimentació\nCom alleujar les cames cansades amb una bona alimentació\nLa síndrome de les cames cansades, tal com ens explica Almudena Gil en el seu article Cames cansades, cames pesades, és una malaltia vascular en la qual es veu afectat el retorn venós de les cames, causant inflor, pesadesa i dolor a les cames, entre d’altres símptomes.\nA causa d’una debilitat de les vàlvules venoses que retornen la sang al cor, aquesta s’estanca, i el teixit de les parets pateix un augment de pressió, inflamació i falta d’oxigenació, quedant danyat.\nL’alimentació és una gran aliada a l’hora de prevenir i millorar els símptomes, sobretot quan ho detectem a temps. En el cas que estigui molt avançat, ens pot ajudar a evitar que aquests vagin a més.\nLa insuficiència venosa, està íntimament lligada al sobrepès, al restrenyiment i al sedentarisme. Millorant aquests 3 factors, estarem ajudant molt a les nostres venes.\nÉs important observar si el sistema digestiu està en bones condicions, en cas contrari serà més difícil que els nutrients s’absorbeixin correctament i facin la seva funció. Com sempre cal tenir en compte que cada persona és diferent i que cal individualitzar la dieta.\nComençarem nomenant que és el que hem d’evitar. Es tracta d’aliments proinflamatoris, que congestionen les vies d’eliminació (fetge, ronyó, intestins), contribuint al deteriorament de les parets venoses i l’estancament de líquids.\nL’alimentació serà el més natural possible, procurant evitar: els aliments processats industrialment (rics en additius i sal), els pesticides (si podem, millor consumir aliments ecològics), el tabac, l’alcohol…\nLa dieta serà baixa en sal, sucre, farines refinades (pa, pasta, galetes i brioixeria), fregits, làctics, embotits, carn vermella i cafè.\nEls aliments que hem de potenciar, i que ens ajudaran a millorar el to venós i a evitar la inflamació, són:\nAliments rics en Vitamina C: fruita i verdura fresca (cuinada el mínim possible per no perdre la vitamina. Al dente). Els més rics en aquesta vitamina són: l’acerola, la gavarrera, el julivert, la grosella negra, el pebrot vermell i verd, la col de Brussel·les, el bròquili, el kiwi, la papaia, els créixens, el maduixot, la llimona i la taronja.\nEls bioflavonoides, sobretot la rutina. La trobem al blat sarraí, al sègol, als espàrrecs i als cítrics, sobretot a la part blanca (sota la pell). Els cítrics són molt interessants, ja que contenen vitamina c i rutina, substàncies que tenen una acció sinèrgica quan treballen juntes. La remolatxa conté betacianina, un altre bioflavoniode que ens ajudarà a millorar la insuficiència venosa.\nAliments rics en vitamina E: l’alvocat, el germen de blat, l’oli d’oliva verge extra, els espàrrecs, els cogombres, la fruita seca (sobretot ametlles i avellanes) i les llavors.\nOmega 3: el peix blau, les llavors de lli i de chia.\nEls picants suaus: all, ceba, gingebre, canyella, romaní, alfàbrega i fonoll.\nAlimentació rica en fibra que ens ajudara a prevenir el restrenyiment: de nou fruites i verdures.\nEl raïm negre i els nabius, especialment indicats per millorar el to venós gràcies a les proantocianidines.\nProteïnes: evitar el seu dèficit (sobretot important en els vegetarians). Les persones que no són vegetarianes, no s’haurien de preocupar, ja que el consum de proteïna al nostre país és superior a l’òptim, a causa de l’elevat consum de proteïna animal.\nLes plantes també poden ser de gran ajuda. Les més indicades són: el galzeran, el castanyer d’índies, la vinya vermella, el xiprer, el Ginko Biloba i la cua de cavall. Consulteu sempre amb un especialista abans de prendre-les.


La pluja obliga a ajornar i a suspendre diversos actes - Empordà\nLa pluja obliga a ajornar i a suspendre diversos actes\nLa Generalitat va decidir ahir ajornar a avui l'acte institucional amb motiu de la Diada de l'11 de setembre, programat inicialment per ahir a la nit, a causa de la previsió de «precipitacions intenses».\nEl president català, Quim Torra, i el president del Parlament, Roger Torrent, encapçalaran l'acte institucional, que tindria lloc a les 22 hores a la plaça Sant Jaume de Barcelona. La previsió de precipitacions també va afectar directament desenes de marxes de torxes d'arreu de Catalunya. N'hi ha que van optar per la suspensió o l'ajornament, com Pals, Palamós, Llançà o el Port de la Selva. I Blanes va modificar alguns actes com la xocolatada popular, que es va passar a la tarda, i les parades i actuacions de la Fira de Sabors Catalans, que es van suspendre.


Resort Caravan Church Farm.3 Selsey Regne Unit - Ofertes d'hotels amb els MILLORS DESCOMPTES EN LÍNIA\nMés informació sobre Resort Caravan Church Farm.3\nTant si es tracta d'un viatge de plaer com si és de negocis, Caravan Church Farm 3 és una elecció d'allotjament magnífica quan visiten Selsey. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nCaravan Church Farm 3 ofereix un servei impecable i compleix amb totes les exigències dels més experimentats viatgers. A l'hotel s'hi pot gaudir d'unes comoditats de primera classe com aparcament de cotxes.\nLes instal.lacions de l'hotel han estat seleccionades amb cura per tal de satisfer el més alt grau de comfort i conveniència, amb forn microones, balcó/terrassa, plat de dutxa, aparell de televisió, cuina americana a cada habitació. Tant si és un entusiasta del fitness o simplement busca relaxar-se després d'un dia dur, estarà entretingut per les instal.lacions de primera classe com piscina exterior. Descobreixi una encantadora mescla de servei profesional i ampla gama de característiques a Caravan Church Farm 3.\nCal que informeu el Holiday Home Caravan Church Farm.3 de la vostra hora d’arribada amb antelació. Podeu fer servir l'apartat de Peticions especials en fer la reserva o posar-vos en contacte amb l'allotjament directament mitjançant les dades de contacte que apareixen a la confirmació. Cal abonar l’import total de la reserva abans de l’arribada. Interhome t'enviarà una confirmació amb tota la informació del pagament. Un cop hagin rebut el pagament, t'enviaran un e-mail amb les dades de l’establiment, com ara l’adreça i el lloc on has de recollir les claus.


per Jennifer Navarro Redactora 29 de gener de 2020 10:18\nEl futur de la infanta Cristina trontolla. Només unes hores després de filtrar-se que ha decidit deixar de treballar a La Caixa, ara sabem que el seu lloc de feina a la fundació Aga Khan també perilla. Feia 26 anys que la filla petita dels reis emèrits tenia un lloc al banc català, amb un càrrec important que li suposava uns ingressos anuals milionaris. Ara bé, des del passat mes de desembre que hauria arribat a un acord amb els directius per abandonar aquesta tasca i centrar-se 100% en la seva altra feina a la fundació Aga Khan.\nLa diferència entre una i altra? Que La Caixa l'obligava a viatjar a Barcelona amb freqüència, mentre que l'altra fundació té una seu a poca distància de la seva casa de Ginebra. El problema arriba ara, quan aquesta fundació acaba d'anunciar que marxa de Suïssa. Així ho explica 'Look', que ha tingut accés a una informació que genera moltes preguntes. Era conscient la Infanta d'aquesta decisió? O li ha pillat per sorpresa? Com l'afectarà?\nLa infanta Cristina, durant el comiat de la seva tieta / Europa Press\nL'organització va fitxar la infanta Cristina poc després que sortís a la llum el cas Nóos, un 'favor' del seu líder, que és un amic íntim del rei Joan Carles des que eren joves. Però ara deixaria a l'aire el seu futur professional. Sense la feina de La Caixa i ara amb l'Aga Khan marxant de Ginebra, què farà Cristina?\nLa fundació marxa de Suïssa i es concentra a Lisboa, on recentment ha comprat un edifici per a crear una nova seu. Com que ha marxat de Ginebra? Sembla que per "motius personals" hauria decidit trencar la relació amb el castell de Chantilly, que preservaven des de la fundació. En un principi tindria previst deixar d'invertir diners el 2025, però finalment ho ha avançat. Com afectarà això a la Infanta? Seguirà treballant per ells des de Ginebra o haurà de començar a viatjar a Lisboa?


No hi ha laics per Nadal - Diari de Girona\nNo hi ha laics per Nadal\n«La religió -o almenys les seves manifestacions externes- segueix pesant molt a Espanya»\nanxel vence 08.09.2016 | 10:18\nEn un inesperat arravatament de religiositat, els partits -laics o descreguts en la seva majoria- pactaran que les terceres eleccions no se celebrin en data tan casolana com la del naixement de Jesucrist. Es veu que no volen amargar la Pasqua a la seva clientela, per por que aquesta es cabregi i els faci una botifarra davant les urnes.\nÉs una aprensió d'allò més raonable. El verb cabrejar té, al capdavall, un doble significat. El més usual és el de fer enfadar o posar de mal humor algú; però també fa referència a l'acció de posar bestiar cabrum en un terreny. Per aquest motiu els pastors encarregats de posar els votants a les escoles hagin optat per no cabrejarlos més del compte obligant-los a compartir el dinar de Nadal amb estranys companys de taula (electoral).\nTant els conservadors de Rajoy com els socialdemòcrates de Sánchez coincideixen a abordar una reforma exprés de la llei que redueixi a la meitat el període de campanya, amb l'objectiu d'avançar al 18 de desembre el dia de la votació. Els d'Units Podem consideren una mica precipitat el mètode, però tot i així es declaren a favor de l'esmentada reforma. Hi ha consens general, en definitiva.\nEn això es coneix que, quan els partits volen, poden. Ja ho havien demostrat fa uns mesos, en posar-se unànimement d'acord sobre la necessitat de cobrar la indemnitza?ció per cessantia a l'escó. Pel que fa a aprovar dietes i sous no sol haver-hi grans ni fins i tot petites diferències entre els parlamentaris, atès que el diner, cavaller poderós i vagament diví, transcendeix les ideologies terrenals.\nEl mateix sembla haver passat ara amb la religió pròpiament dita. Per a un ateu com Déu mana, el Nadal hauria de ser en principi una data igual que una altra qualsevol; però això és tant com desconèixer el pes de la tradició judeocristiana a Europa i, en especial, a Espanya.\nDe portes enfora, tots els partits coincideixen en la necessària separació entre Església i Estat; i fins i tot n'hi ha que, en el seu desig de marcar distàncies, arriben a rebatejar el Nadal com «festes del solstici d'hivern». Els més imaginatius han ideat i posat en pràctica els així anomenats «baptismes civils», tot i el risc d'incórrer en contradéu -o absurd- amb aquesta barreja impossible de codis teològics i profans.\nA l'hora de la veritat, però, tots es rendeixen a l'evidència que la religió -o almenys les seves manifestacions externes- segueix pesant molt a Espanya. Es pot mantenir el país sense govern durant un any o el que calgui; però ni el més extremat dels grups parlamentaris s'atreviria a deixar sense dinar de Nadal els milers d'espanyols condemnats a passar aquesta data en un col·legi electoral.\nNomés així s'entén que després de vuit mesos de negociacions, pactes fallits i investidures que no vesteixen ningú amb la porpra del poder, l'únic acord ferm que aconseguiran la dreta i l'esquer?ra consisteixi a evitar que les eleccions caiguin l'endemà de la Nit de Nadal.\nEl que no han aconseguit la Unió Euroepea ni els editorials del New York Times que urgeixen la formació d'un govern a Espanya, ho farà el Nadal, ni que sigui en qüestió de dates electorals. Ja ho va dir en el seu moment Santiago Carrillo, aquell sorneguer líder del Partit Comunista: «Jo sóc ateu, gràcies a Déu».


De[s]construcció de la lectora: Rutines (II)\nBarcelona, 7 d'agost de 1936\nEstimada amiga [Mercè Figueres],\nSi poguéssiu mirar per un forat, com dieu, quina mena de vida faig en aquesta Barcelona convulsionada, no veuríeu més, modèstia a part, que un digne pare de família que es lleva, naturalment de mal humor, es dutxa, s'afaita, es renta les dents, es pentina i finalment es vesteix. Se'n va a la piscina de l'Escola del Treball i dedica una hora a la natació; se'n puja a l'oficina, on, com és natural, badalla, fuma, es fa explicar xistos per en Baldagí, mira de reüll l'Esperança per assegurar-se que encara és viva, pregunta al senyor Climent si falta gaire per la una. Dina després amb molta gana i pren el café amb la seva dona; la política fa temps que està desterrada de casa, no llegim els diaris, de ràdio no en tenim, de visites no en fem ni rebem. La Nuri sempre em duu la contra i és això el que anima les nostres converses; després m'arribo en aquest centre d'Esquerra veí, al costat de la taverna, per saber si hi ha alguna cosa de les Milícies de Catalunya. Quedo invariablement estupefacte en constatar que el nostre govern va deixant passar temps sense preocupar-se d'organitzar unes forces armades (milícies, exèrcit, sometent o com vulgui dir-ne) per fer front a les actuals circumstàncies; tots tenim la sensació que allò que al principi ens havia semblat una "militarada com tantes" era en realitat el començ d'una guerra però el govern autònom deu tenir algun secret per fer el que fa, o sigui, res, i me'n torno a casa refiat que algun dia ens ho deuran explicar i ho comprendrem. La resta del dia la dedico a jugar amb la meva filla, explicar-li rondalles i fer-li dibuixos; després de sopar llegeixo un parell d'hores al llit, de preferència autors de l'any de la picor que em distreguin de l'època que ens ha tocat viure. I això és tot.\nJ. Sales, Cartes a Màrius Torres\nEscrit per Laura Santacruz a les 21:37\nCapses: J. Sales, rutines


La rosinca Maria Muñoz demana ajut per una operació que pot salvar-li la vida - Diari de Girona\nLa rosinca Maria Muñoz demana ajut per una operació que pot salvar-li la vida\nLa intervenció que podria paliar els efectes del seu càncer de pàncrees val 40.000 euros\naida vilar / empordà.info 09.10.2019 | 12:02\nLa rosinca Maria Muñoz Empordà.info\nLa rosinca Maria Muñoz\nLa rosinca Maria Muñoz, que pateix càncer, ha aixecat una campanya a través de les xarxes socials en la qual demana ajuda per finançar una operació que podria salvar-li la vida.\nA través de la pàgina web Gofundme, la rosinca explica amb detall la seva malaltia i situació personal. Pel que explica, viu amb el seu company i el seu fill de tres anys, i li van diagnosticar un tumor al pàncrees el dia 15 de maig. Vint dies després d'operar-la, li van detectar metàstasi a la cavitat abdominal. Va ser llavors quan l'Hospital Josep Trueta de Girona li va explicar que el tipus de càncer que té no es tracta en hospitals públics, i que té una esperança de vida d'un any.\nBuscant una segona opinió, Maria Muñoz va trobar un metge privat a una clínica de Barcelona que li ofereix un tractament que podria salvar-li la vida. Pel que sembla, la tècnica és molt innovadora, ja que només fa dos anys que s'utilitza. El tractament, però, té un cost de 40.000 euros.\nEl pressupost de la operació a la clínica de Barcelona\nA conseqüència de l'elevat cost de la intervenció, la rosinca fa una crida a la solidaritat. A través de la seva pàgina web, tothom qui ho vulgui pot fer aportacions econòmiques per ajudar-la a fer front als costos de l'operació.\nEn el moment de publicació d'aquesta notícia, Muñoz feia cinc dies que havia activat la campanya, i ja havia aconseguit 13.910 euros.


tornar a R+D\nAntagonista selectiu del receptor Sigma-1 (S1RA)\nIndicació: Dolor neuropàtic\nFase de desenvolupament: II\nPartnering Status: Drets de desenvolupament mundial Mundipharma-Purdue\nMillorar eficàcia de la taxa de resposta\nAugmentar la magnitud de l'efecte d'eficàcia\nMillorar la seguretat i tolerabilitat\nAconseguir un millor ràtio risc-benefici\nActivitat farmacològica en múltiples models preclínics de dolor a dosis exemptes d'efectes adversos. Creació d'un extens dossier regulatori de seguretat preclínica\nBaix potencial d'interaccions amb altres fàrmacs\nRàpida absorció i bona biodisponibilitat oral\nFarmacocinètica humana compatible amb una administració única diària de ràpid inici d'acció\nS'ha completat un programa exhaustiu de Fase I (>250 subjectes, homes i dones, han estat exposats a S1RA), obtenint un bon perfil de seguretat i tolerabilitat en voluntaris sans\nProtecció fins el 2025 + extensions amb una sòlida propietat industrial\nCompost: Antagonista del receptor Sigma 1 (S1RA); Nova Entitat Química.\nMecanisme d'acció: Antagonisme del receptor Sigma 1, nou mecanisme d'acció per al dolor.\nEtapa de desenvolupament: Fase II\nIndicacions clíniques:Varis tipus de dolor neuropàtic i per al tractament del dolor en pacients que reben opiacis, tot potenciant la seva analgèsia que provoca una eficàcia similar o superior amb una millor tolerància i disminució en la freqüència i gravetat dels efectes adversos greus relacionats amb els opiacis, així com una reducció en el seu consum. S1RA també posseeix aplicacions potencials per a altres indicacions neurològiques i psiquiàtriques.\nPropietat Intel·lectual: Protecció fins l'any 2025, a més de les extensions; múltiples patents sobre els mètodes d'utilització, la formulació i el procés de fabricació, els metabòlits, entre altres.\nESTEVE ha estat treballant en l'àrea dels receptors Sigma-1, en la qual ha acumulat una important experiència i coneixements.\nS1RA, potent i altament selectiu antagonista del receptor Sigma-1, incorpora un nou enfocament i un nou mecanisme d'acció per al dolor en un camp que presenta una necessitat important de noves teràpies.\nUna sòlida activitat in vitro i in vivo ha estat demostrada en múltiples models animals de dolor neuropàtic (incloent lesió de nervi, neuropatia diabètica, neuropatia induïda per quimioteràpia), dolor ossi associat a càncer i la potenciació de l'analgèsia opiàcia.\nLes dades de CM&C demostren un perfil altament desenvolupable.\nEl perfil farmacocinètic observat en humans indica que S1RA pot administrar-se un cop al dia, sense necessitat, a priori, de titulació i amb un baix risc d'interaccions amb altres fàrmacs.\nS1RA penetra al cervell i s'uneix als receptors Sigma-1. Existeix una relació directa entre la dosi, l'ocupació dels receptors S1RA del cervell i l'activitat farmacològica.\nAmpli paquet reglamentari de seguretat preclínica disponible. Conjunt de proves de toxicologia de reglamentació que inclou 13 setmanes d'estudis de dosis repetides de toxicitat oral en rates, gossos i micos rhesus.\nNo és teratogènic en estudis amb rates i conills.\nNo hi ha resultats que excloguin el seu desenvolupament ulterior.\nActualment moltes teràpies per al tractament del dolor s'associen a efectes secundaris adversos limitants, i/o posseeixen una eficàcia reduïda, i/o requereixen administracions freqüents i/o necessiten titulació. S1RA ofereix la possibilitat de millora respecte a les actuals opcions terapèutiques.\nS1RA proporciona un nou enfocament que amb un mecanisme d'acció complementari al dels altres fàrmacs utilitzats per al tractament del dolor. A més, el seu ús és potencialment compatible amb el dels altres compostos analgèsics.\nEn Fase I, S1RA fou administrat a 255 individus (homes i dones). Les dades obtingudes evidencien un bon perfil de seguretat, tolerabilitat, farmacodinàmica i farmacocinètica (PK) en totes les dosis analitzades (5-800 mg). La màxima dosi única tolerada de S1RA fou al menys 800 mg/dia.\nLes proves de química clínica, hematologia i anàlisi d'orina donaren resultats normals.\nElectrocardiografia: no s'observaren canvis clínicament rellevants en l'interval QTc, en cap paràmetre de l'ECG de 12 derivacions, ni en el monitoratge Holter de 24 hores .\nAvaluacions farmacodinàmiques de seguretat del sistema nerviós central (SNC): no es presentaren efectes clínicament rellevants en les proves psicomètriques (VASs), en l'Avaluació de la Qualitat del Son i Despertar (SSA), en l'Inventari del Centre d' Investigació de l'Addicció (ARCI), en el qüestionari End-of-Session (EOS), o en les avaluacions cognitives computaritzades\nLa majoria de les reaccions adverses estaven relacionades amb el SNC, com s'hauria d'esperar d'una molècula activa a nivell central.\nS1RA presenta una absorció ràpida (tmàx = 0,75 a 2,0 h), una ràpida distribució i una eliminació terminal lenta (t ½ = 14,8 - 19,7 h per al rang de dosi terapèutica estimada). Cmàx i AUC augmenten amb la dosi. En l'estudi de dosi múltiple humana s'aconseguí arribar a l'estat d'equilibri. No hi hagué diferències de gènere en la PK de S1RA. Per tant, la PK humana és compatible amb l'administració una cop al dia i el seu inici d'acció és ràpid.\nS'estan duent a terme estudis de Fase II amb S1RA: en dolor neuropàtic de diferents etiologies (d'origen diabètic, postoperatori i associat a la quimioteràpia), així com en dolor postoperatori agut de grau moderat a intens\nRole of sigma-1 receptors...\nSigma-1 Receptors Are Involved...\nSafety, Tolerability and...\nSelective sigma-1 (sigma1)...\nSigma-1 receptors regulate...\nSigma-1 receptors are...\nFormalin-induced pain is...\nCentral sensitization needs...


Definició de videojoc i les claus del èxit | blank's Blog\nInicio > Assaig teòric, Definició i les claus del èxit, Videojocs\t> Definició de videojoc i les claus del èxit\nDefinició de videojoc i les claus del èxit\nUn videojoc (de l’anglès vídeo game) o joc de vídeo és un programari creat per l’entreteniment en general i basat en la interacció entre una o diverses persones i un aparell electrònic que executa aquest videojoc; aquest dispositiu electrònic pot ser un ordinador, un sistema arcade, una videoconsola, un dispositiu handheld o un telèfon mòbil, els quals són coneguts com “plataformes”. Encara que, usualment el terme “vídeo” a la paraula “videojoc” es refereix en si a un visualitzador de gràfics rasteritzats, avui en dia s’utilitza per fer esment de qualsevol tipus de visualitzador. Al dispositiu d’entrada utilitzat per manipular un videojoc és conegut com “controlador de joc“, i varia depenent de la plataforma que es tracti. Per exemple, un controlador de consola podria únicament constar d’un botó i una palanca de comandament. No obstant això, un altre podria presentar una dotzena de botons i una o més palanques. Sovint, els primers jocs informàtics feien ús d’un teclat per a dur a terme una interacció, i fins i tot es necessitava que l’usuari adquirís una palanca per separat, que tenia un botó com a mínim. Diversos jocs d’ordinador moderns permeten, i en alguns casos exigeixen, que l’usuari utilitzi un teclat i un ratolí de forma simultània.\nEn general, els videojocs fan ús d’altres maneres de proveir la interactivitat i informació al jugador. L’àudio és gairebé universal, usant dispositius de reproducció de so, com ara altaveus i auriculars. Altres de tipus feedback es presenten com perifèrics hàptic que produeixen una vibració o realimentació de força, amb la manifestació de vibracions quan s’intenta simular la realimentació de força.\nAquesta varietat de format en què s’han comercialitzat els videojocs, per a tots els gustos, circumstàncies i butxaques, ha contribuït eficaçment a la seva àmplia difusió entre tots els estrats econòmics i culturals de la nostra societat, constituint una de les fonts d’entreteniment més importants de les últimes tres dècades, especialment per als més joves.\nEnfront de la contemplació de la TV que, un cop seleccionat un canal, deixa poca iniciativa a l’espectador (tot i que li mantingui intel·lectualment actiu i estimuli la seva imaginació), els videojocs representen un repte continu per als usuaris que, a més d’observar i analitzar l’entorn , han assimilar i retenir informació, realitzar raonaments inductius i deductius, construir i aplicar estratègies cognitives de manera organitzada i desenvolupar determinades habilitats psicomotrius (lateralitat, coordinació psicomotora …) per afrontar les situacions problemàtiques que es van succeint davant la pantalla. Aquí el jugador sempre s’implica i es veu obligat a prendre decisions i executar accions motores contínuament, aspecte molt apreciat pels nens i joves, generalment amb tendència a la hiperactivitat, en aquest sentit el joc suposa un alleujament de tensions.\nD’altra banda, amb més o menys temps i esforç sempre se sol aconseguir l’objectiu que es pretén, ja que no es requereixen ni grans coneixements previs específics ni una especial capacitat intel·lectual. En tot cas es necessiten unes habilitats psicomotrius de caràcter general, que es milloren progressivament amb l’exercici d’aquests jocs, i una certa persistència en les activitats que es proposen a la pantalla (el que resulta altament positiu per als joves, ja que s’acostumen a persistir en l’esforç que condueix a l’èxit d’unes metes). També es va aprenent un “llenguatge” específic dels videojocs que inclou simbologies, significats específics, tècniques i trucs, que es van repetint en els diferents jocs. En qualsevol cas, l’assoliment dels objectius que es proposen en el joc reporta als jugadors un augment de l’autoestima i, moltes vegades, un reconeixement social per part dels seus col·legues. Aquest alliberament de tensions a través de l’acció, el reforç dels llaços de pertinença al grup (d’amics amb interessos comuns) i l’autoestima que acompanya a l’èxit (no oblidem que, en general, ens agrada jugar a allò en el que ” guanyem “o ens proporciona satisfacció), són alguns dels fets que expliquen la capacitat d’addicció d’aquests jocs.\nD’altra banda, els videojocs moltes vegades ofereixen el al·licient de controlar les accions de personatges fantàstics, plantegen situacions que no es presenten en la vida real, permeten, afrontar situacions de extrema … I sempre presenten temàtiques i imatges atractives per als seus destinataris i els proporcionen distracció i diversió.\nSegons un informe del Comitè de Protecció al Consumidor del Parlament Europeu (citat a la revista Comunicació i Pedagogia núm. 233), els videojocs poden estimular l’aprenentatge de fets i habilitats com la reflexió estratègica, la creativitat, la cooperació i el sentit de la innovació “. Tanmateix reconeix que no tots els jocs són apropiats per als nens i que la violència de certs jocs pot estimular conductes violentes en situacions específiques. També destaca la importància de la implicació dels progenitors, controlant els continguts i el temps que dediquen seus fills a jugar.\nCategorías:Assaig teòric, Definició i les claus del èxit, Videojocs Etiquetas: èxit, definició de videojoc, videojocs


Vívid 2022. El festival del vi a Peralada\nEl VÍVID ofereix, durant el mes d’abril, una selecció de les propostes enoturístiques més singulars que es poden viure a la Costa Brava. En la seva quarta edició, l’esdeveniment proposa una cinquantena d’activitats enoturístiques que transformaran l’Alt Empordà i el Baix Empordà en l’epicentre de l’enoturisme de Catalunya.\nLa iniciativa promocional impulsada pel Patronat de Turisme Costa Brava Girona de la Diputació de Girona rep el suport i la participació del Consell Regulador de la DO Empordà, cellers de la DO Empordà, ajuntaments i empreses turístiques del territori així com del centenar de socis que integren el Club de màrqueting de la Ruta del Vi DO Empordà.\nAquest abril viu el VÍVID, el mes de les experiències a la Ruta del Vi DO Empordà!\nACTIVITAT A PERALADA\nGarnatxa versus carinyena: batalla de vins - Claustre de Sant Domènec\nDissabte, 9 d'abril a les 17.30h - EXHAURIDES\nDissabte, 30 d'abril a les 17.30h - NOVA DATA\nLa garnatxa i la carinyena són les dues varietats de ceps més polivalents de l’Empordà; amb elles s’elaboren tant vins tranquils com rancis, dolços o escumosos. Tastarem aquestes dues varietats en totes les seves versions (blanca, roja i negra), i serem testimonis d’una batalla per veure quina té l’honor de reconquerir l’Empordà.\nSi voleu ser testimonis d’aquesta lluita i tastar 6 vins i 2 vins dolços, veniu al claustre romànic de Sant Domènec de Peralada. Per qui aposteu: garnatxa o carinyena?\nActivitat adreçada a públic adult +18 (sense nens).\nActivitat organitzada i a càrrec del sommelier Josep Miquel Guasch.\nInscripcions: fent un clic a COMPRA LA TEVA EXPERIÈNCIA\nConsulta tota la programació del Festival Vívid a: vivid.costabrava.org


III Jornades anuals d'oficis i arquitectura tradicional als Ports | Institut Ramon Muntaner\nIII Jornades anuals d'oficis i arquitectura tradicional als Ports\nIII Jornades anuals d'oficis i arquitectura tradicional als Ports 08/09/2021\nÍnclita Cultura organitza les III Jornades anuals d'oficis i arquitectura tradicional als Ports que es portaran a terme els dies 18 i 19 de setembre de 2021 a Horta de Sant Joan.\nAquestes jornades compten amb la col·laboració del Programa UNITWIN, Càtedres UNESCO i de la Universitat Rovira i Virgili. A més, també s'ha comptat amb el suport de l'Ajuntament d'Horta de Sant Joan i del Ministerio de Cultura y Deporte del Gobierno de España\nDurant aquest cap de setmana es realitzaran un cicle de conferències, tallers i activitats entorn a l'arquitectura tradicional i el Patrimoni Cultural Immaterial.\nEn l'edició d'enguany, la temàtica de l'esdeveniment gira al voltant del patrimoni cultural vinculat a l'ofici de pastor i els reptes que planteja en relació a la seva salvaguarda i a la conservació del patrimoni construït en aquest paisatge cultural.\nEl dissabte 18 de setembre tindrà lloc al Cinema Municipal d'Horta de Sant Joan l'acte inaugural de les jornades, la presentació de la Maleta pedagògica, la conferència marc i les dues taules rodones.\nEl diumenge 19 es portarà a terme una sortida de descoberta i demostració de l'ofici amb un pastor local i la presentació del circuit experiencial del Mas de Burot.\nPer formalitzar la inscripció, cal que accediu al formulari de l'enllaç següent: https://forms.gle/qhjXdst6eKrUoZRP7\nPer qualsevol dubte o consulta podeu contactar amb Ínclita Cultura: inclitacultura@gmail.com


Ningú és Perfecte: Mucha mucha policia- que deia en Sabina\nMucha mucha policia- que deia en Sabina\nLa policia de proximitat ja és una realitat.\nMolts segurament en les darreres setmanes ja es deuen haver adonat que es veuen força cotxes de policia, i que comença a ser habitual veure parelles d’agents vestits de blau passejant pels carrers més cèntrics.\nTot això, sense que hagi passat res, que és el que pensava jo abans, quan veia dos cotxes en menys de deu minuts.\nTot forma part del procés.\nAhir va començar la darrera fase del projecte d’implantació de la nova àrea de Seguretat Pública i Proximitat Ciutadana.\nUna iniciativa que neix amb la voluntat d’acostar els agents de seguretat a tots els ciutadans.\nAhir, la Massana va servir d’escenari per començar a fer les visites, que a poc a poc aniran reben els comerciants de les diferents parròquies, on els policies de proximitat es presentaran i on donaran a conèixer als botiguers i ciutadans les seves noves tasques i atribucions.\nEn aquesta última fase d’implantació de la policia de proximitat es tracta d’informar els parroquians que "si noten alguna cosa o són víctimes d’un delicte de poca o molta gravetat poden comptar amb una immediatesa total en l’arribada del servei de policia".\nA més, els agents també estan distribuint un tríptic amb els diversos números de telèfon d’emergència.\nD’aquesta manera s’anellen dos pardals d’un cop – com diria l’amic Delfí-:\nS’aconsegueix reforçar la idea de seguretat en un país on la tranquil·litat dels carrers ha estat sempre la seva bandera i a més, pot millorar la imatge del Cos de la Policia en quant des de la ciutadania es deixa de percebre com una amenaça i s’entén com un suport i una arma dissuassòria pels delinqüents.\nI és que sempre ha estat millor prevenir que curar.\nLa policia ha establert quatre grups territorials: Sant Julià de Lòria, Andorra la Vella- Escaldes, Canillo-Encamp i la Massana-Ordino. Amb la intenció d’oferir un servei global.\nI és que els agents no es limitaran a donar seguretat als carrers principals dels nuclis urbans sinó, que a més, donaran resposta als poblets habitats més allunyats i a les zones residencials.\nAmb aquesta implementació s’assoleix una de les reivindicacions de bona part dels ciutadans que feia temps reclamaven la posada en servei dels antics despatxos parroquials.\nUna bona notícia que ens arriba del ministeri de l’interior, i que ara només necessita dels recursos necessaris per poder treballar en les millors condicions.\nEl Ministre de l’Interior, Antoni Riberaygua ja ha dit que durant els pròxims dos anys la intenció de la direcció del cos de policia és arribar als 250 agents. De moment, en la darrera convocatòria feta pel cos de seguretat es va incorporar 52 persones.\nPerò en certa manera aquestes promeses ja fa dies que les sentim. La manca d’efectius al cos i algunes disfuncions que el sindicat del cos ha denunciat els darrers anys fan pensar en la conveniència d’una reforma integral i amb cap del servei.\nNomés es podrà garantir la qualitat del servei quan estiguin assegurades les condicions laborals dels agents.\nI de moment, a manca de veure més resultats sembla ser que el nou ministre ho està aconseguint.\nVeurem si també aconsegueix que la policia andorrana torni a portar boina.


L'essència de la “tapa espanyola” desembarca a Polònia -\nAquest article ha estat escrit originalment en castellà. L'hem traduït automàticament per a la vostra comoditat. Tot i que hem fet esforços raonables per a aconseguir una traducció precisa, cap traducció automática és perfecta ni tampoc pretén substituir-ne una d'humana. El text original de l'article en castellà podeu veure'l a La esencia de la “tapa española” desembarca en Polonia\nL'essència de la “tapa espanyola” desembarca a Polònia\nL'oli d'Oliva Verge Extra de la D.O.P. Baena, la D.O.P. Ribera del Duero i Confecarne, juntament amb Fundació Pernil Serrano, s'uneixen per promocionar la nova versió de la “tapa polonesa”. Així doncs, el passat 23 de maig va tenir lloc a l'Escola Superior d'Hostaleria de Poznan la final del concurs de receptes de cuina organitzat per la Denominació d'Origen Protegida Baena, la Denominació d'Origen Protegida Ribera del Duero i Confecarne juntament amb Fundació Pernil Serrano a través del programa 'Original Flavors: the Mediterranean Essence', un pla de promoció conjunt cofinançat pel Ministeri de Medi ambient, Rural i Marí, i la Unió Europea.\nEl guanyador, d'entre 10 finalistes, seleccionats prèviament, optava a una beca per realitzar pràctiques durant sis setmanes en el prestigiós restaurant Casa José, a Aranjuez, que compta amb un Estel Michelin des de 1992.\nLa temàtica de la final del concurs va ser “la tapa”. Els alumnes van demostrar el seu alt nivell de coneixement, entusiasme i creativitat en haver d'elaborar tres tapes amb diferents estils: una tapa mediterrània, una tapa local concorde a la gastronomia de Polònia i els seus productes, i una tapa d'autor.\nTotes elles van ser maridadas amb els millors vins de la D.O.P. Ribera del Duero i com a ingredients principals comptaven amb l'oli d'oliva Verge Extra de la D.O.P. Baena, i el pernil serrà emparat pel segell de Fundació Pernil Serrano.\nAlgunes de les tapes elaborades.\nDesprés d'una àrdua competició, on va destacar a tot moment l'alt nivell per part dels estudiants, com va destacar el jurat, compost per un representant de cada Consell Regulador i el xef Fernando del Cerro, qui supervisarà personalment el treball de l'alumne guanyador durant l'estada en el seu restaurant. Finalment, després d'una difícil decisió, van triar com a guanyador a l'alumne Michal Krzysiak, de l'Escola Superior d'Hostaleria de Poznan, qui va elaborar Calamars farcits de carn de porc i tomàquets secs en salsa d'oliva de la D.O.P. Baena; Piràmide de pa integral de sègol untada amb mousse de gambetes, bouquet de magrana i cruixent de Pernil Serrano amb reducció de vi negre Ribera del Duero; i Tosta de salmó marinado en remolatxa vermella amb espàrrecs tendres.\nEl programa conjunt de promoció exterior, de tres anys de durada, té com a objectiu principal donar a conèixer la Dieta Mediterrània i la gastronomia espanyola a través de diferents accions, posant de manifest que els productes amb marques de qualitat diferenciada presenten atributs de valor o característiques qualitatives particulars més enllà de la qualitat bàsica d'innocuïtat, que els fa diferents dels altres del seu mateix gènere.\nMaheso no falta a su cita con Conxemar\nAmec reivindica una política industrial clara, estable y sostenible en el I Forum de internacionalización industrial\nMelmelades d'autor: fantasia en la cuina\nMediterranea Aigua de Mar, un projecte socialment responsable\nLa primera aigua procedent del Mediterrani pensada per a ús gastronòmic


La Indepèndencia dels EUA\n1 revolucion americana paula y mary...\n, Assessor lingüístic en professor interí de llengua i literatura catalanes\nat professor interí de llengua i literatura catalanes\nLa guerra d’Independència dels Estats Units Aina Blanco, Anna Goñalons, Megan Jones i Joan González 2.\nÍndex

- Introducció

-Causes de la revolució

-Guerra

-Declaració d‘Independència

-Aprovació de la nova Constitució

- L´organització política a la Constitució

-Beneficis obtinguts per als països que van col·laborar amb EEUU

-Liberalisme polític

-Conclusió

\nIntroducció

Durant el 1775 i el 1783, hi va haver un conflicte entre els Estats Units d’Amèrica i Regne Unit, anomenat la guerra de d‘Independència dels EEUU

\nCauses de la revolució

La revolta es va produir després de la guerra que Anglaterra havia mantingut en França (Guerra dels 7 anys)

Aquesta guerra havia produït una crisi financera de Anglaterra que aquest país va intentar solucionar pujant els impostos al colons.

Entre els impostos que es van pujar hi havia la Stamp Act o "Llei del timbre ( que es va retirar per les protestes que va desencadenar).

Després es van establir altres impostos sobre el paper , el vidre, el plom i el te.

Els colons van denunciar la falta de representació que tenien per decidir aquestes lleis i impostos . Entre les protestes mes importants hi va haver la "Matanza de Boston".

\n

Davant la violència que es va desencadenar Anglaterra va decidir retirar totes les taxes menys la del te.

Aquest fet va provocar l'anomena't " Motí del Te " produït al port de Bòston (1773).

\nMapa de les 13 colònies 7.\n

Al principi, només reclamaven els seus drets als britànics.

Com els americans no tenien ni dret ni vot al Parlament de Britània, no volien seguir pagant els impostos.

Al 1775 tot va anar més allà d’una simple queixa fent esclatar la guerra, ja que els nord-americans estaven farts d’aquesta situació.

Tot i així no tots estaven d’acord amb la independència, aquest grup de persones era anomenat com els ‘‘king-friends’’(amics del rei).

Guerra 8.\nLa guerra s’inicià a l’abril de 1775 en la batalla de Lexington 9.\nLa guerra s’inicià a l’abril de 1775 i va tenir les següents característiques:

-Hi va lluitar l'exèrcit regular britànic reforçat per mercenaris i algunes tribus indies

-Els colons , al principi desorganitzats es van transformar , ajudats per George Washington en una important força militar

-Fou una guerra de caràcter internacional

-A partir de 1778 les potencies absolutistes França, Espanya i Holanda van intervenir en la idea de debilitar Anglaterra.

\n

Es va desenvolupar en varies fases:

-Una primera etapa favorable a Gran Bretanya.

-Una Segona favorable als colons que van guanyar la batalla de Saratoga

Rendició de Saratoga 11.\n

-Una última batalla decisiva en aquesta guerra, la Batalla de Yorktown

Batalla de Yorktown 12.\n

-El conflicte va acabar al 1783 amb la Pau de Versalles on Gran Bretanya va reconèixer d'independència de les colònies

-Firma del tractat de París o el tractat de Versalles, 1783.

La delegació Britànica no va voler posar.

\nDeclaració d’Independència

La Declaració d’Independència dels EEUU va ser un acord de 1776, publicat el 4 de juliol d’aquest any, mitjançant el qual les tretze colònies angleses d’Amèrica del nord, en aquell moment en guerra contra Gran Bretanya, van declarar la seva independència d’aquest regnat i van explicar les seves raons per aquesta acció.

Aquesta declaració constitueix el triomf dels colons i del principi del autogovern.

\nConstitució dels EEUU

Es va aprovar el 17 de Setembre de 1787.

\nAprovació de la nova constitució

-El nou Estat sorgit de la revolució es va basar amb un conjunt de valors i institucions inspirat en el pensament il·lustrat i liberal.

-La constitució firmada el 1787 respectava les particularitats de cada un dels Estats.

-Va ser la primera vegada que es va posar en practica els principis polítics del liberalisme

\nLa organització política a la Constitució

En la Constitució es va optar per l’establiment d’un Estat Federal república que agrupava les 13 colònies en una confederació voluntària.

El vincle entre les colònies quedava garantit per un poder federal que consistia en tenir autoritat damunt tots els Estats membres amb aspectes com la política exterior, la política econòmica o l’exèrcit.

Actualment aquesta Constitució de 1787 segueix en vigor a EUA, encara que ha estat objecte de nombroses rectificacions que l’han permès adaptar-se a l’actualitat.

\nBeneficis obtinguts per als països que van col·laborar amb EEUU

-Aquestes tretze colònies (no es van enfrontar soles a Regne Unit, sinó que) van rebre l’ajuda d’alguns països com França, Holanda o Espanya, ja que així seria una manera de debilitar una gran potència amenaçant com ho era Regne Unit.

-Aquests països que van oferir el seu recolzament tant econòmic com militar, van ser recompensats al final de la guerra per EEUU, recuperant territoris i guanyant-ne de nous, evitant així possibles conflictes en un futur pròxim.

\nLiberalisme polític

Es la ideologia que es va reflexar en la Declaració d'independència i la Constitució del EUA.

Aquesta teoria esta basada en l'aportació de tres pensador de l´il·lustració:

John Locke

Montesquieu

Jean Jacques Rousseau

\nJohn Locke

- Va afirmar que totes les persones tenien uns drets naturals(a la vida, a la llibertat, a la propietat …) i l’Estat ha de garantir el compliment d’aquests drets.

\nMontesquieu

- Va formular la teoria de la divisió de poders.

-Els tres poders de l’Estat són:

-Legislatiu(el Parlament fa les lleis)

-Executiu(el Govern assegura el compliment de les lleis)

-Judicial(els jutges castiguen als infractors)

-Els tres poders han de dependre de persones o institucions diferents per controlar-se entre ells i evitar abusos de poder.

\nJean jacques Rousseau

- Proposava la igualtat entre tots els essers humans.

-L’Estat s’ha de fonamentar en un contracte social.(ha de tenir les bases en un contracte social)

-Es un gran acord en el que participen en llibertat i igualtat tots els habitants del país. Que passen a ser anomenats ciutadans.

-es concreta en el principi de sobirania Nacional.

\nConclusió

Amb d'Independència i la Constitució, els nord-americans van demostrar que les idees que s'expressaven en la Il·lustració podien posar-se en pràctica.

Amés els principis que ells van posar en pràctica actualment estan vigents en els Estats moderns

\n1 revolucion americana paula y maryluz 4ºd-9


lo carrer del riu: Esquerra va a Espanya a buscar la independència\nEls líders d'Esquerra han volgut deixar clar, en l’acte d’inici de campanya, que 'jugar el partit' de les eleccions espanyoles té una utilitat, que és aconseguir, pas a pas, la independència de Catalunya. Sota el lema 'Objectiu: un país de primera (per això volem la independència)', el míting ha tingut lloc al Port de Tarragona, davant d’unes 400 persones.\nRevalidar els resultats electorals de les últimes eleccions generals, en les quals Esquerra va aconseguir representació a les quatre circumscripcions del Principat, és un dels objectius dels independentistes. Joan Ridao, cap de llista d’Esquerra al Congrés, ha remarcat que la tria, a Catalunya, no ha de ser entre el PSOE o el PP, sinó que 'hi ha cinc forces polítiques que poden condicionar la governabilitat'.\nEn aquest sentit, Ridao ha presentat Esquerra com un partit 'coherent, fort i útil' ja que, segons ha dit, defensa les mateixes idees arreu del territori espanyol i ha estat capaç de guanyar la batalles ideològiques com les del dret a decidir i el concert econòmic. Tot i així, la independència és l'objectiu principal. Per això Esquerra es presenta no només al Principat, també a les tres circumscripcions del País Valencià i a la de les Illes.\nRidao ha recordat que el nou sistema de finançament i el traspàs de les infraestructures són les dues grans reclamacions dels independentistes. Esquerra vol un acord entre l'Estat espanyol i la Generalitat per eliminar en dues legislatures el dèficit fiscal de Catalunya, fer una estimació anual de la balança fiscal a partir dels fluxos econòmics i una oficina pressupostària al Congrés pel seguiment de la despesa pública; pel que fa a les infraestructures, reclamen el seu traspàs al Govern català des del ministeri de Foment. També han participat en el míting d'inici de campanya els candidats al Congrés i al Senat de la demarcació de Tarragona. En concret, el número u a la llista tarragonina i actual senador, Lluís Aragonès; el número dos a la llista i secretari a l'Ajuntament de Reus, Jaume Renyer; la número tres a llista i alcaldessa de la Fatarella, Carme Palejà, i el candidat al Senat i alcalde de Flix, Pere Muñoz. Els representants tarragonins han recordat la derogació del transvasament de l'Ebre, que va ser possible amb el suport del grup parlamentari d'Esquerra, però també ha alertat de les 'tones químiques a l'embassament de Flix', entre d'altres qüestions.


Ningú pot superar els Phoenix Suns i els Spurs guanyen el duel als Lakers - Esport3 - TV3 i Catalunya Ràdio\nNingú pot superar els Phoenix Suns i els Spurs guanyen el duel als Lakers\nLa superioritat i el bon joc d'equip dels Suns de Phoenix s'ha tornat a posar de manifest, després que l'equip ha aconseguit el dissetè triomf consecutiu, que és la millor marca en la història de l'equip i la cinquena a l'NBA. Mentrestant, els Spurs de San Antonio han aconseguit un triomf difícil, però que els ha permès evitar ser "escombrats" pels Lakers aquesta temporada. Els Wizards de Washington, amb menys problemes i més consistents, s'han afermat en el liderat de la Conferència Est.\n29/01/2007 - 15.56\nEls Suns no mostren signes de debilitat i, amb un triomf per 115-100 davant els Cavaliers de Cleveland, s'han apoderat de la cinquena ratxa triomfal més àmplia en l'NBA. Novament, ha estat el base canadenc Steve Nash el líder, amb 23 punts i 14 assistències.\nPhoenix segueix liderant l'NBA amb el millor registre en tota la Lliga, i ocupen el primer lloc a la Divisió Pacífic. Els Spurs no ho han tingut tan fàcil com els Suns, però al final ha sorgit la figura de l'escorta reserva Michael Finley, que ha anotat una cistella de tres punts quan faltaven 1,3 segons per a la conclusió del temps de pròrroga, i els ha donat el triomf per 96-94 davant els Lakers.\nD'altra banda, Antawn Jamison ha anotat 34 punts i ha liderat els Wizards cap a un triomf per 105-91 davant els Celtics.\nTambé els Pistons de Detroit mantenen el lideratge i, amb el pivot Chris Webber, que ha fet 17 punts, han guanyat (95-87) els Pacers d'Indiana. La victòria, que els manté en el liderat de la Divisió Central, ha suposat el triomf 500 per al seu entrenador, Flip Saunders, en onze temporades a l'NBA.\nElton Brand ha anotat 22 punts i el base Sam Cassell, 21, en la victòria dels Clippers (98-76) davant els SuperSonics de Seattle.\nEn el seu retorn, el base Mo Williams ha anotat 30 punts, inclòs un triple quan faltaven 3,1 segons per al final, i ha donat 10 assistències per dur els Bucks de Milwaukee a un triomf per 107-105 sobre els Knicks de Nova York.


El PSIB-PSOE demana als grups parlamentaris “esperit constructiu i propostes útils” al Debat de Política General, ja que “és el que s’espera de nosaltres” – psibpsoe\nEl PSIB-PSOE demana als grups parlamentaris “esperit constructiu i propostes útils” al Debat de Política General, ja que “és el que s’espera de nosaltres”\nPilar Costa: “Del PP només hem vist propostes totalment demagògiques o poc creïbles de baixada d’impostos, perquè quan governen, fan just el contrari: pujar-los”\nLa portaveu del Grup Parlamentari Socialista, Pilar Costa, ha anunciat que els socialistes acudiran al Debat de Política General de la Comunitat Autònoma, que serà els dies 14 i 15 de setembre, defensant “el que hem estat fent el darrer any i mig des de les institucions on governam i el Parlament, que ha estat no escatimar esforços en salvar vides, protegir els treballadors i les empreses i estar al costat de tothom que ho hagi necessitat”.\nAixí mateix, Costa ha anunciat que les propostes dels socialistes s’orientaran a “consolidar la recuperació econòmica i social i aprofitar l’oportunitat històrica dels fons europeus”, tal com es va anticipar ahir en les jornades parlamentàries dels socialistes.\nEn aquest sentit, la portaveu ha demanat a la resta de grups parlamentaris que facin el mateix i que “acudeixin al debat amb un esperit constructiu amb propostes útils per als ciutadans, ja que és el que s’espera de nosaltres en aquests temps difícils”, especialment al PP, principal partit de l’oposició, “al que fins ara només hem vist propostes totalment demagògiques o poc creïbles de baixada d’impostos i que, quan governen, fan al contrari: pujar-los”.\nVoluntat de consens de la presidenta Armengol\nD’altra banda, la portaveu socialista s’ha mostrat sorpresa per les afirmacions que han fet alguns grups, com el PP, sobre la convocatòria de la presidenta Armengol per participar en una reunió política demà dijous.\n“Es tracta d’una reunió que respon a la normalitat democràtica de les relacions institucionals, i tal volta el PP s’estranya perquè no estan acostumats a aquest tarannà dialogant i de consens quan ells han governat”.\nCosta, respecte d’això, ha recordat que tant el Govern com els socialistes “sempre hem tengut la mà estesa a tothom i la voluntat de consens de la presidenta Armengol hi ha estat en tot moment” i ha tornat a convidar al PP a sumar-se “al consens i al diàleg per sumar junts, que és el que necessita la ciutadania de les illes per afrontar aquesta nova etapa que esperam que sigui la de la post pandèmia i la recuperació econòmica”.\nAina Escalas 08/09/2021\nAnterior\tEl PSIB-PSOE comença el nou període parlamentari amb els objectius clars de consolidar la recuperació i aprofitar l’oportunitat històrica dels fons europeus\nPròxim\tCosta: “El pagament dels 855 milions d’euros en ajudes directes evidencia que, com més unitat d’acció, més benefici per als ciutadans de Balears”


Aragonès assegura que el confinament del Segrià va ser una "decisió d'equip" del Govern Aragonès assegura que el confinament del Segrià va ser una “decisió d’equip” del Govern – El Món\nAragonès assegura que el confinament del Segrià va ser una “decisió d’equip” del Govern\nACN 05/07/2020 4:12 pm\nEl vicepresident del Govern, Pere Aragonès, afirma que el confinament de la comarca del Segrià va ser una “decisió d’equip” de l’executiu català. Assegura que totes les mesures que s’han anat adoptant per fer front a la pandèmia de la covid-19 s’han pres de forma “conjunta i consensuada” a través del Procicat, “que és l’òrgan que està gestionant aquesta crisi”. Ho ha dit a les portes del centre penitenciari de Lledoners, després de reunir-se amb Oriol Junqueras i Raül Romeva. Així mateix, ha remarcat que en una situació d’emergència sanitària com la del coronavirus, els passos a seguir es van decidint conforme es van rebent noves dades i es va disposant de tota la informació. “L’avaluació és continua”, ha insistit.\nPreguntat per les declaracions que la consellera de Salut, Alba Vergès va fer 24 hores abans de l’anunci del confinament del Segrià, en què va descartar aquesta mesura, Aragonès ha advertit que en una situació d’emergència els escenaris van canviant i es van adoptant decisions de forma progressiva. “Abans de prendre una decisió molt dura com és el confinament perimetral del Segrià, havíem de disposar de totes les dades i avaluar la situació de risc”, ha explicat.\nEl vicepresident ha fixat un horitzó de 14 dies per veure com evoluciona la pandèmia en aquest territori. “Es important que a l’interior de la zona perimetrada es mantingui el distanciament, l’ús de mascareta i les mesures d’higiene”, ha assenyalat. Aragonès que ha demanat que es compleixin al 100% aquestes indicacions “per no haver de prendre mesures més dures”.


Els transportistes acusen el Govern d’incomplir l’acord pel desviament obligatori cap a l’autopista - Teleponent\nInici Societat Els transportistes acusen el Govern d’incomplir l’acord pel desviament obligatori cap a...\nEls transportistes acusen el Govern d’incomplir l’acord pel desviament obligatori cap a l’autopista\nEl col·lectiu avisa que això posa “en perill” la paralització de les mobilitzacions\nCamions amb pancartes enganxades al frontal, durant una marxa lenta per l'autopista\nEl sector del transport acusa el Govern d’incomplir l’acord que ha de permetre als camions desviats de l’N-II, N-340 i N-240 incorporar-se a l’autopista per l’accés més pròxim en el sentit de la marxa i evitar que hagin de fer més quilòmetres dels necessaris.\nSegons la Confederació Empresarial de Transports per Carretera de Catalunya i la Coordinadora d’Organitzacions de Transportistes de Catalunya (CETCAT-COT), en la reunió del 31 d’octubre passat amb el Departament de Territori i el Servei Català de Trànsit (SCT) es va acordar “que l’ajust entraria en vigor o es presentaria al sector el 7 de novembre”. El sector lamenta que, un cop superada aquesta data, Trànsit està “incomplint” el pacte i avisa que podria reprendre les protestes.\nEn un comunicat, el secretari de la CETCAT, Jordi Esparraguera, considera que la situació actual “posa en perill la paralització de les mobilitzacions i crea una desconfiança gens positiva per la negociació de la resta de temes pendents”.\nPer la seva banda, la Federació Empresarial d’Autotransport de Tarragona (FEAT) ha afegit que “no podem continuar demostrant confiança quan s’han incomplert els termes de l’acord i, dos dies després que s’acabi el termini compromès, seguim sense poder anunciar als transportistes la mesura”. La FEAT considera que la situació suposa “un incompliment molt greu” i “una falta de respecte” cap al sector, i resta “credibilitat” als interlocutors amb qui pretenien negociar.\nCal recordar que el conseller de Territori, Damià Calvet, va afirmar el 31 d’octubre que els ajustos s’aplicarien “el més ràpidament possible”, però no va concretar cap data. El conseller va agrair la “confiança” dels transportistes per desconvocar les protestes quan encara no s’havien fet els canvis.\nArticle anteriorL’Hospital Arnau de Vilanova de Lleida crea una clínica pels accidents isquèmics transitoris\nArticle següentEl Comú denuncia “opacitat” en la comissió de Transparència de la Paeria


els homens també ploren - Levante-EMV\nels homens també ploren\nximo montañés castelló 14.04.2018 | 22:34\nUna de les conseqüències en el món de l'art i en particular en el de les arts escèniques que ha tingut el debat públic al voltant del feminisme i la igualtat de la dona, ha estat el tractament que cada dia més obres fan dela masculinitat en crisi.\nI és que després de , Dancing with frogs, de Sol Picó, novament el Paranimf va presentar divendres 13 d'abril un espectacle de dansa, en aquest cas a càrrec de la directora artística i coreògrafa Isabel Vázquez, amb el tema de la crisi del concepte tradicional d'home.\nEn poc més d'un hora, sis ballarins interpretaren un peça de dansa-teatre on escena a escena es desgranà els comportaments masculins tan tòpics com reals i negatius, arribant a la conclusió final que la societat a creat mascles sense capacitat de sentir.\nCadascun dels sis ballarins que interpreten l'obra, majoritàriament antics alumnes del Centre Andalús de Dansa, té el seu moment, i , en general, la interpretació i la implicació , també com a actors és quasi tan important com la dansa. Veiem desfilar "mascles de disseny", hormones dominants, l'energia del haka , danses folklòriques masculines de l'Europa oriental que recorden més a lluita que a ball.\nTots ells són ballarins de gran qualitat tan de dansa com expressiva, però, potser el magnífic ritme que agafa l'espectacle de bon començament es trenca excessivament amb l'aparició de la paraula. El fet que els intèrprets , a més de ballar bé, sàpiguen defensar-se correctament amb la veu , resulta interessant, però els textos són massa explícits, com si la creadora haguera pensat que no s'entendria prou només l'expressivitat de la dansa.\nMalgrat això l'obra no pretén tampoc proclamar cap moralitat. Es tracta d'un espectacle senzill, sense escenografia, però amb un bon treball de llums, que, amb una estructura clara ens mostra la incapacitat emocional dels homes.\nUna proposta de dansa que, per la qualitat innegable dels ballarins, va mantenir l'interés de l'espectador fins al final.


TAULA RODONA SOBRE ADDICCIONS\nAhir 7 d’octubre a les 18 hores, va tenir lloc a la Sala Cultural de l’Ajuntament de Solsona la Taula Rodona sobre “Alcohol, tabac i drogues de nova generació”. Aquest acte va representar el tret de sortida de la segona fase del PLEAS, es a dir el desplegament de les accions surgides de la primera fase\nEl regidor David Rodríguez va inagurar l’acte donant la benvinguda als assistents. Seguidament, L’Enric Serra va agrair al públic, que va assistir massivament, el seu compromís i va presentar els ponents, amb molta il.lusió va donar també les gràcies als membres de la Comissió del PLEAS per fer possible la consecució d’aquest projecte, agraint l’esperit de responsabilitat i de compartir el projecte entre tots. El primer en exposar fou el usuari del Sol del Solsonès Enric, que va llegir un escrit on ens explicava la seva vivència amb les drogues, fou un moment molt emotiu i va arrencar del públic el primer i intens aplaudiment de l’acte. Després va ser el psicòleg i coordinador del PLEAS Toni Mujal qui va exposar i parlar de manera clara i concisa sobre drogues de nova generació. Finalment, el Dr. Pere Bonet, cap de psiquiatria de l’Althaia i membre del consorci de Catalunya de salut mental i drogodependències va abordar des de la seva llarga experiència en el món de les drogodependències, el tema de les addiccions. Un cop acabades les ponències es va obrir un debat amb el públic que varen aportar les seves inquietuts i suggerències a aquest greu problema.


L’Associació Esperança caminarà per la vida diumenge 23 d’octubre – Ràdio Pego\nSerà la setena vegada que l’Associació contra el càncer de Pego isca al carrer per donar visibilitat a una malaltia que afecta principalment a les dones, però que també els homes poden patir. Enguany el verd serà el color que òmpliga el Pla de la Font diumenge a les 11 del matí, moment en què s’iniciarà la Caminada per la Vida.\nEn 2015 a la VI Caminada per la Vida que organitza l’Associació Esperança van participar més de 350 persones. Una xifra que ha anat incrementant-se amb els anys. La data d’esta caminada per la vida sol coincidir per les rodalies de la celebració del dia mundial de lluita contra el càncer de mama. De fet la VII Caminada per la Vida se celebra este proper diumenge, 23 d’octubre, en el marc de la XIII Fira de Comerç de Pego. Així, diumenge a les 11 del matí es donarà l’eixida d’esta cita anual que pretén visibilitzar el suport a les dones i homes que patixen, han patit o partiran, alguna vegada a la vida, càncer. És com un alè compartit.\nLes expectatives de participació per a enguany, explicava a Ràdio Pego el president de l’Associació Esperança, Fernando Tamarit, són bones, almenys això és el que indica la venda de samarretes que estan realitzant des de l’associació. Esta vesprada mateix estaran a la seu de l’Associació Esperança, al carrer Llavador. Dijous, si no plou, estaran al mercat, davant la residència Sant Joan de Déu i divendres al Casal Cultural, al Pla de la Font. Així mateix es podran adquirir camisetes, sempre que en queden, al punt d’eixida el mateix diumenge 23 d’octubre.\nEls beneficis que s’extraguen de la VII Caminada per la vida, l’Associació Esperança els destinarà a una campanya de mamografies per a la prevenció del càncer de mama en persones entre 30 i 44 anys, com explicava Tamarit.\nHui, en el dia mundial de lluita contra el càncer de mama recordem que cada any, 26.000 dones descobrixen que en tenen a Espanya. Una de cada huit ciutadanes al nostre país ho farà al llarg de la seua vida, perquè el tumor seguix sent el tipus de càncer més freqüent en la dona, representant el 29% del total de tots els tumors que es detecten en el sexe femení. Tot i que s’ha de recordar que, en un percentatge molt menor, el càncer de mama també pot produir-se en homes.\nEn les últimes dècades les millores en el diagnòstic, tractaments, pronòstic i conscienciació han sigut més que notables. La millora, però, s’ha produït a pesar que, en estos anys, també ha augmentat la incidència d’este tipus de tumors. La dieta, el sedentarisme, el retard de la maternitat i altres factors que tenen molt a veure amb l’estil de vida estan darrere d’este increment. No obstant això, a pesar que la corba d’incidència de casos és ascendent, en els últims anys s’ha vist que la mortalitat baixa cada any. Principalment per dos motius: d’una banda, per la posada en marxa de programes de cribratge i diagnòstic precoç, i de l’altra, pels avanços en l’abordatge de la malaltia.\n← Ens aproparem al nou servei d’atenció psicosocial que AMADEM oferix a la Mancomunitat de Serveis Socials de Pego, l’Atzúbia i Les Valls\nRectificació d’errades: El cranc blau americà ja ha arribat a la desembocadura del riu Molinell →


La jugadora espanyola de bàdminton Carolina Marín ha arribat a la final del Masters d'Indonèsia, de categoria World Tour Super 500 i on l'any passat es va trencar el lligament creuat anterior del genoll dret, després de guanyar en dos sets la xinesa He Bing Jiao (21-11, 21-19).\nLa de Huelva, vigent campiona olímpica, continua espantant tots els fantasmes de la dura lesió que va patir al gener del 2019 en aquest mateix pavelló, i que la va mantenir nou mesos de baixa, i ha segellat amb solvència passar a la final d'aquest torneig.\nDes del 5-5 amb el qual ha començat el primer set, la tres vegades campiona mundial i tetracampiona europea només ha permès al seu rival guanyar dos jocs fins el 7-14, de manera que ha encaminat la seva victòria en la màniga.\nJa en la segona, Marín ha hagut de remuntar el 5-1 amb què ha començat a favor de l'asiàtica; ha aconseguit l'empat a 5, i fins els darrers jocs no ha aconseguit afermar la seva superioritat per adjudicar-se el parcial i el partit.\n"Un any després, mig objectiu complert. Queda l'altre mig, que és guanyar aquesta final. Serà un partit complicat, però, com sempre, anirem a per totes, lluitarem fins al final. Vull agrair-vos a tots una altra vegada el suport, l'afecte i aquesta empenta que em doneu a la pista", ha assenyalat Marín en declaracions que ha facilitat el Comitè Olímpic Español (COE).\nAra, buscarà el títol davant la tailandesa Ratchanok Intanon, que ha derrotat en l'altra semifinal la xinesa Wang Zhi Yi (21-12, 23-21) i davant la qual té un balanç negatiu de 4-6. D'aquesta manera, Marín provarà de guanyar la final al contrari que l'any passat, on la lesió la va obligar a abandonar davant l'índia Saina Nehwal.


GRANADA 1 - 1 BARÇA\nLuuk De Jong ha inaugurat el marcador després d’una centrada de Dani Alves\nEl davanter neerlandès Luuk de Jong a l’estadi Nuevo Los Cármenes. // EFE - Miguel Angel Molina\nActualitzada el 08-01-2022 22:13\nEl Barça podia encadenar tres victòries lluny del Camp Nou per primer cop aquesta temporada. Però el Granada no ha posat les coses fàcils als blaugranes, que han empatat a l’estadi Nuevo Los Cármenes.\nEls de Xavi han començat buscant possessions llargues i pressionant amb força al rival, que ha sortit ben tancat al camp. El Barça ha aconseguit controlar el joc, però gairebé sense ocasions clares. Una primera part molt justa i igualada. Tot i que han tingut la pilota, els blaugranes no han acabat d’imposar el seu joc i els ha costat generar perill. El Granada, en canvi, ha aguantat molt bé i ha sabut posicionar-se.\nDani Alves ha estat un dels jugadors més destacats del partit. // EFE - Miguel Ángel Molina.\nEl primer i únic gol del Barça no ha arribat fins a la segona meitat. Luuk de Jong ha rematat de cap una centrada precisa de Dani Alves al minut 57. Aquest és el tercer gol del neerlandès a la Lliga, que ha demostrat que no perd mai de vista la porteria contrària. Un gol que ha estat una injecció anímica pel Barça, però no suficient per seguir jugant amb tranquil·litat.\nEl Barça ha buscat un segon gol per assegurar el partit, però el Granada ha fet un pas endavant i, una vegada més, no els ha posat les coses fàcils. Els blaugranes han entrat en una dinàmica perillosa. Una segona meitat patida i sense resultats, que ha acabat amb un gol d’Antonio Puertas al minut 89.\nL’expulsió ha condicionat el partit\nAvui els de Xavi no han estat superiors al Granada prou minuts com per emportar-se els tres punts. A l’equip li ha costat estar fluït i compactat, sobretot al tram final del partit, on normalment li costa mantenir avantatge. Tot això s’ha vist agreujat per l’expulsió de Gavi al minut 80.\n07-01-2022 21:27 POLÈMICA


Ullastrell es converteix en punt d'hospedatge del Camí de Santiago | La torre del Palau\nUllastrell es converteix en punt d'hospedatge del Camí de Santiago\nper La Torre, 10 de juny de 2015 a les 06:29 |\nLes dependències de l'antiga escola Serralavella, zona escollida Foto: A.U.\nEl govern municipal d'Ullastrell ha arribat a un acord amb l'Associació d'Amics dels Pelegrins a Santiago per a la creació d'un hospedatge a les antigues dependències de l'escola Serralavella, concretament a les situades a la plaça de les Escoles.\nL'Ajuntament adequarà un espai per a la pernoctació i descans dels pelegrins i l'associació certificarà amb el segell a Ullastrell com a zona d'hospedatge i segellat.\nProperament, s'aniran concretant més els passos i la definició i ús de les instal·lacions. Amb aquest pas Ullastrell tindrà el primer hospedatge situat en l'etapa entre Barcelona i Montserrat i es convertirà doncs en punt important en el Camí de Santiago català.\nMunicipis, camí de Santiago, Ajuntament d'Ullastrell, Associació d'Amics dels Pelegrins a Santiago, pelegrí\nHi cap tot.\nPer Anònim el 13 de juny de 2015 a les 11:19\nLa zona destinada a l'hospederia del Camí de Santiago són les aules de l'antiga Escuela Graduada Mixta, a la Plaça de les Escoles. S'ha parlat de fer l'Institut a l'edifici que dóna a la Carretera d'Olesa, que ha quedat en desús aquest gener pel trasllat de l'Escola Serralavella a la zona dels Horts.\nPer Anònim el 11 de juny de 2015 a les 19:16\nCap partit va proposar fer un institut en aquest edifici...sempre es va parlar de fer.ho a l'escola nova si era possible. Quines ganes de fotre maranya que tenen alguns...\nPer Anònimu el 10 de juny de 2015 a les 15:41\nEls suava l'escola i els hi pela l'institut. Fins d'aqui tres anys, clar.\nPer Anònim el 10 de juny de 2015 a les 07:58\nNo volien fer a l`antic cole l`institut del poble?